趙資政建三層樓中層藏書
作者：樓鑰
朝代：宋

paragraphs: 危樓傑立潭府雄，仰望驚瞿何穹窿。
擎以八柱真良工，恍如木天移海東。
扶欄三級橫復縱，八窗交映光玲瓏。
更上一層迥不同，歷覽萬象俱空濛。
東南太白金峩峯，西山千疊青芙蓉。
環遶不斷如屏風，平疇彌望禾芃芃。
城郭市井聚螘蜂，煙樹高低知幾叢。
澄湖一片磨青銅，潮來江漲銀在鎔。
海匝三垂屬提封，四山寬圍城在中。
地平樓小望易窮，安得高卧陳元龍。
麗譙公府難從容，二閣均在道佛宮。
江山得助無遺蹤，眼前突兀忽此逢。
主人榦國成棟隆，鼎彜久書柱石功。
名遂身退茲明農，卜築深靜依高墉。
百間朗朗羅心胸，咄嗟不待鼛鼓鼕。
最後奇觀凌虛空，窗戶未須濕青紅。
似聞廬陵周益公，亦作此樓高於崧。
相望落落見兩翁，心匠不謀如影從。
我欲效顰意方濃，一朝登眺若發矇。
不願侍公飲千鍾，不願舞女紛歌僮。
插架三萬牙籤重，此身願爲書蠹蟲。
不然相陪夕陽舂，與公憑欄送冥鴻。